b'\n_START_ARTICLE_\nKorukivi\n_START_PARAGRAPH_\nKorukivi (aiemmin puolijalokivi) on mineraali tai harvemmin kivilaji, jota pelk\xc3\xa4n koristeellisuutensa vuoksi hiotaan k\xc3\xa4ytett\xc3\xa4v\xc3\xa4ksi koruissa tai muissa pieniss\xc3\xa4 koriste-esineiss\xc3\xa4. V\xc3\xa4rikkyys, kaunis kuviointi tai hiotun kiven pinnalla esiintyv\xc3\xa4 optinen ilmi\xc3\xb6 on yleens\xc3\xa4 syyn\xc3\xa4 kiven suosiolle koruk\xc3\xa4yt\xc3\xb6ss\xc3\xa4. Korukiven erottaa sit\xc3\xa4 arvokkaammasta jalokivest\xc3\xa4 esimerkiksi l\xc3\xa4pin\xc3\xa4kym\xc3\xa4tt\xc3\xb6myys, pehmeys (kovuus Mohsin asteikolla alle 7,5) ja yleisyys maankuoressa. Useimmat korukivet ovat l\xc3\xa4pin\xc3\xa4kym\xc3\xa4tt\xc3\xb6mi\xc3\xa4, mutta esimerkiksi kvartsin l\xc3\xa4pin\xc3\xa4kyvi\xc3\xa4 muunnoksia ei yleens\xc3\xa4 pidet\xc3\xa4 jalokivin\xc3\xa4 niiden yleisyyden ja siit\xc3\xa4 johtuvan v\xc3\xa4h\xc3\xa4isen arvon vuoksi. K\xc3\xa4yt\xc3\xa4nn\xc3\xb6ss\xc3\xa4 l\xc3\xa4hes mit\xc3\xa4 tahansa tarpeeksi kest\xc3\xa4v\xc3\xa4\xc3\xa4 kive\xc3\xa4 voidaan k\xc3\xa4ytt\xc3\xa4\xc3\xa4 korukiven\xc3\xa4, mutta on my\xc3\xb6s olemassa runsaasti vakiintuneita korukivimineraaleja. Korukiven vanhentunut nimitys on puolijalokivi. Monissa kieliss\xc3\xa4 ei ole k\xc3\xa4yt\xc3\xb6ss\xc3\xa4 erillisi\xc3\xa4 nimi\xc3\xa4 jalo- ja korukiville, vaan my\xc3\xb6s korukivi\xc3\xa4 kutsutaan jalokiviksi.'